Zgjedhjet 2004: Kandidatët dhe pozicionet e tyre për çështje shkencore - 2004-10-11
Të dy rivalët presidencialë kanë qëndrime shumë të ndryshme ndaj shkencës
Amerikanët i japin shkencës rëndësi të madhe. Një sondazh i kohëve të fundit tregon se shumë amerikanë besojnë se zbulimet e reja shkencore mund të gjejnë shërime për sëmundje, të mbrojnë ushqimin dhe ujin e pijshëm nga ndotjet dhe të kenë ndikim pozitiv në rritjen e ekonomisë. Një forum i organizuar nga Shoqata Amerikane për Përparimin e Shkencës u dha përfaqsuesve të të dy kandidatëve presidecialë rastin të shprehin qëndrimet e tyre ndaj kësaj çështjeje. Në emër të presidentit Bush foli anëtari i Kongresit, Bob Walker, i cili ka shërbyer si kryetar i komisionit të Dhomës së Përfaqësuesve për shkencën. Senatori Kerry u përfaqësua nga Henry Kelly, këshilltar shkencor në administratën e presidentit Clinton dhe tani president i Federatës së Shkencëtarëve Ameriakanë. Të dy u pajtuan se zhvillimi laboratorik i qelizave embrionale nga embrionet njerëzore premton risi për një sërë sëmundjesh të ndryshme. Zoti Walker tha se presidenti Bush ishte i pari që kishte financuar studimet në këtë fushë dhe se ai ishte i vendosur të vazhdonte financimin e studimeve në këtë fushë. Por ish këshilltari i presidentit Clinton për çështje shkencore, Henry Kelly, kundërshtoi duke thënë se studimi në fushën e qelizave embrionike ishte penguar pa masë nga administrata e presidentit Bush. Presidenti Bush është kritikuar edhe lidhur me problemin e ngrohjes globale. Edhe pse presidenti Bush ka pranuar se ndryshimet klimatike paraqesin një rrezik serioz, ai vendosi të tërheq Shtetet e Bashkuara nga Traktati i Kiotos, një marrëveshje ndërkombëtare që synon uljen e çlirimit të gazërave në atmoseferë. Administrata e presidentit Bush thotë se kjo marrëveshje do të dëmtonte ekonominë amerikane. Kundërshtari i presidentit Bush, Senatori John Kerry mendon se Shtetet e Bashkuara duhet të kthehen në këtë marrëveshje. Te dy kandidatët presidencialë kanë premtuar se do të përkrahin programe emerikane të hapësirës. Presidenti Bush ka propozuar të dërgojë astronatutë në sipërfaqen e Hënës brenda vitit 2015 dhe ta bëjë hënën platformë për misione të ardhshme në Mars. Zoti Kerry e ka përkrahur këtë ide, por shtron pyetjen sesi nga do të vijë fondet për financimin e një programi të tillë. Ndërsa siguria e vendit është përparësia kryesore, thonë zyrtarë të fushatës së presidentit Bush, programe të tjera të rëndësishme të financuara nga administrata si kërkimet në fushën e nanoteknologjisë, janë objektiva të rëndësishëm kombëtarë. Por fushata e zotit Kerry thotë se është e nevojshme të bëhet më shumë. Me të pajtohen 44 shkencëtarë fitues të çmimit Nobel, të cilët në një letër në përkrahje të zotit Kerry, akuzuan administratën e presidentit Bush se nuk kishte financuar sa duhet kërkimet shkencore. Drejtues të fushatës së Presidentit Bush e hedhin poshtë këtë akuzë, duke thënë se Shtetet e Bashkuara vazhdojnë ta udhëheqin botën në kërkime shkencore dhe se financime për kërkime do të vazhdojë të rritet gjatë një mandati të dytë të presidentit Bush.